**Euclid** on Euroopan avaruusjärjestön (ESA) suunnittelema laajakulmainen avaruusteleskooppi. Projektin käynnistämispäätös tehtiin kesäkuussa 2012. Euclid tutkii avaruuden pimeää energiaa, pimeää ainetta, galaksien muotoa ja maailmankaikkeuden laajenemishistoriaa. Avaruusaluksen laukaisu avaruuteen on suunniteltu tapahtuvaksi heinäkuussa 2023. Avaruusalus kiertää aikanaan Aurinkoa Lagrangen L2-pisteessä. Kokonaisuudessaan avaruuslento kestää kuusi vuotta, josta siirtolento L2-pisteeseen kestää useita viikkoja. Kyseessä on ESAn Cosmic Vision-ohjelman keskikokoinen avaruuslento, joka maksaa noin miljardi euroa.

Tutkimushankkeessa pyritään selvittämään, onko pimeää energiaa olemassa vai onko Albert Einsteinin yleinen suhteellisuusteoria virheellinen koskien painovoiman vaikutusta pisimmillä etäisyysskaaloilla.

Alus tekee mittauksia 550–920 nanometrin ja 0,8–1,7 mikrometrin aallonpituuksilla. Se kerää säteilyn Korschin teleskoopilla, jonka halkaisija on 1,2 metriä. Mittauselementteinä ovat CCD-kamera, lähi-infrapuna-alueen fotometri ja spektrometri.

Euclid valokuvaa yli kolmasosan taivaasta välttäen Linnunradan ja Eläinradan tasoa. Tämän mahdollistaa käytettävä laajakulmainen kaukoputki. Tutkittavana on 1,5 miljardia galaksia, ja taivaan neliöasteen valokuvaamiseen käytetään tunti. Tänä aikana otetaan neljä kuvaa. Punasiirtymä mitataan 80 miljoonasta galaksista. Tutkimustuloksia aiotaan julkaista vuodesta 2025 lähtien.

Yhdysvaltalainen NASA sai kesällä 2010 Yhdysvaltain tiedeneuvostolta suosituksen hakea NASAlle suurta roolia ESAn hankkeessa, vaikka NASA itse kaavailee toteuttavansa 2020-luvun loppuun mennessä WFIRST-avaruusteleskoopin

Suomessa Euclid-hankkeen yhteyshenkilö on kosmologian professori Hannu Kurki-Suonio Helsingin yliopistosta. Hanke on nimetty geometrian isän Eukleideen mukaan.

Euclid laukaistiin onnistuneesti SpaceX:n Falcon 9 -raketilla Cape Canaveralista 1. heinäkuuta 2023 kello 15:12 (UTC). Alukselta kuluu noin kuukausi matkaan L2-pisteeseen, jonka jälkeen seuraa kahden kuukauden jakso mittalaitteiden testaamiseen ja kalibrointiin. Laukaisurakettia vaihdettiin, koska kehityksen alla oleva Ariane 6 ei ole vielä valmis ja tehtävä olisi muutoin joutunut odottamaan ainakin vuoteen 2025 saakka.

Euclid lähettää päivässä noin 100 gigatavua pakattua tietoa ja yli 100 petatavua elinkaarensa aikana automatisoidun käsittelyn jälkeen. Euclidin teleskooppi on pienempi kuin Hubble- tai James Webb -teleskoopeissa, mutta se voi tehdä havaintoja laajemmalla alueella. Euclidin tehtävän suunnitellaan kestävän kuusi vuotta, jolloin se kattaa 36 prosenttia taivaasta. Hubble-teleskoopilta samaan kuluisi aikaa satoja vuosia.

Lähteet
-------

1. 1 2 3  Kurki-Suonio, Hannu: Euclid project in Helsinki, ESA Cosmic Vision 2015-2025 *Helsingin yliopisto*. Viitattu 28.12.2018.
2. ↑  ESA haluaa satelliitin tutkimaan maailmankaikkeuden pimeää puolta *Turun sanomat*.  20.6.2012. Viitattu 22.6.2012.
3. ↑  Dark Universe mission blueprint complete *ESA news*.  20.6.2012. ESA. Viitattu 22.6.2012. (englanniksi)
4. 1 2 3 4  Loikkanen, Sisko: Radiaattori (radio-ohjelma) *YLE Radio 1*.  3.11.2011.
5. ↑  Wall, Mike: NASA to join Europe's dark-energy mission – Technology & science *Space.com – NBC News*.  24.1.2013. Viitattu 1.5.2018 (englanniksi).
6. ↑  Loukia Papadopoulos: Euclid successfully launched into space by Falcon 9 rocket *interestingengineering.com*.  1.7.2023. Viitattu 2.7.2023. (englanniksi)
7. ↑  Viivi Koivistoinen: Avaruusteleskooppi laukaistiin kuusivuotiselle matkalle tutkimaan pimeää energiaa ennennäkemättömällä laajuudella *yle.fi*.  1.7.2023. Viitattu 2.7.2023.
8. 1 2 3 4  Stephen Clark: SpaceX launches groundbreaking European dark energy mission *arstechnica.com*.  1.7.2023. Viitattu 2.7.2023. (englanniksi)
9. ↑  Euclid: preparing for launch *esa.int*.  30.6.2023. Viitattu 2.7.2023. (englanniksi)

Aiheesta muualla
----------------

* Euclid *ESA Science & Technology*. Viitattu 28.12.2018 (englanniksi).
* Foust, Jeff: NASA to delay WFIRST reviews for independent study *SpaceNews*.  8.5.2017. Viitattu 28.12.2018 (englanniksi).
* Foust, Jeff: Flaws in NASA-provided detectors to delay European astronomy mission *SpaceNews*.  19.10.2017. Viitattu 28.12.2018 (englanniksi).
* Missions – Euclid *NASA – Jet Propulsion Laboratory*. Viitattu 28.12.2018 (englanniksi).
* Mellier, Yannick & Magnard, Frederic: Euclid Consortium *Euclid and the origin of the accelerating universe*.  27.12.2017. Viitattu 28.12.2018 (englanniksi).